
Kuivastu küla Männiku maaüksuse detailplaneeringu kehtetuks tunnistamine
Muhu Vallavolikogu on 21.09.2007. a otsusega nr 151 kehtestanud Kuivastu küla Männiku maaüksuse (47801:008:0349) detailplaneeringu. 
Männiku detailplaneeringu eesmärk oli jagada maaüksus elamukruntideks ning määrata neile ehitusõigus. Planeeringu kohaselt jagatakse ala 14-ks elamukrundiks ning 3-ks teid ja tehnorajatisi teenindavaks krundiks. Planeeringu kohaselt saab elamukruntidele rajada ühe elamu ja kuni kaks abihoonet. Detailplaneeringuga on määratud muu hulgas hoonete suurus, kõrgus, paiknemine ning tehnovõrkude lahendused. 
Detailplaneeringu kehtestamisest on möödunud üle 18 aasta ning selle elluviimist ei ole alustatud. Samuti on detailplaneeringu kehtestamise järel muutunud kinnisasja omanik.  Detailplaneeringu kehtestamisest alates on oluliselt muutunud nii planeerimis- kui ehitustingimused. Kuivastu küla Männiku maaüksuse detailplaneering ei ole otseselt vastuolus praegu kehtivate nõuetega, kuid planeeringu koostamisel lähtuti selle koostamise ajal kehtinud õiguslikust olukorrast, üldplaneeringust ning tollastest teadmistest ja praktikast. Seetõttu võib detailplaneering piirata kinnistu arendamist olukorras, kus soovitakse kasutada tänapäevaseid lahendusi või kavandada hoonestust mõnevõrra erinevalt planeeringus ettenähtust.
Muhu Vallavalitsus pöördus praeguse maaomaniku poole, selgitamaks välja maaomaniku lähiaastate kavatsused detailplaneeringu elluviimise osas. Maaomanikul ei ole detailplaneeringu kehtetuks tunnistamise osas vastuväiteid.
Vastavalt planeerimisseaduse § 140 lõike 1 punktile 1 võib detailplaneeringu tunnistada kehtetuks kui detailplaneeringu kehtestamisest on möödunud vähemalt viis aastat ja detailplaneeringut ei ole asutud ellu viima. 
Vastavalt planeerimisseaduse § 140 lõikele 3 esitas Muhu Vallavalitsus detailplaneeringu kehtetuks tunnistamise otsuse eelnõu arvamuse avaldamiseks planeeringuala ja sellega piirnevate katastriüksuste maaomanikele ning Kuivastu külavanemale ja kooskõlastamiseks Keskkonnaametile, Transpordiametile ja Päästeametile.
/juhul kui planeeringu kehtetuks tunnistamise osas esitatakse arvamusi, täiendatakse käesolevat eelnõud vastavalt/.

Vastavalt planeerimisseaduse § 140 lg 1 p 1 ning lg 6, Muhu Vallavolikogu

o t s u s t a b:

1. Tunnistada kehtetuks Muhu Vallavolikogu 21.09.2007. a otsusega nr 151 kehtestatud Kuivastu küla Männiku  maaüksuse detailplaneering.
2. Otsus jõustub teatavakstegemisest. 

Otsust on võimalik vaidlustada 30 päeva jooksul haldusakti teatavakstegemisest, esitades vaide Muhu Vallavolikogule haldusmenetluse seaduses sätestatud korras või esitades kaebuse Tallinna Halduskohtu Pärnu Kohtumajale halduskohtumenetluse seadustikus sätestatud korras.
/allkirjastatud digitaalselt/
Marian Salum
volikogu esimees
